CELEX: E2020P0012
Language: et
Date: 2020-08-28 00:00:00
Title: Ettevõtjate Telenor ASA ja Telenor Norge ASi 28. augustil 2020 EFTA järelevalveameti vastu algatatud hagi (Kohtuasi E-12/20) 2020/C 343/15

15.10.2020   
            
            
               ET
            
            
               Euroopa Liidu Teataja
            
            
               C 343/19
            
         
      Ettevõtjate Telenor ASA ja Telenor Norge ASi 28. augustil 2020 EFTA järelevalveameti vastu algatatud hagi
      (Kohtuasi E-12/20)
      (2020/C 343/15)
      Ettevõtjad Telenor ASA ja Telenor Norge AS, keda esindab advokaat Siri Teigum büroost Advokatfirmaet Thommessen AS, Postboks 1484 Vika, 0116 Oslo, Norra, algatasid 28. augustil 2020 EFTA kohtus hagi EFTA järelevalveameti vastu.
      Hagejad taotlevad, et EFTA kohus:
      
                  —
               
               
                  tühistaks tervikuna 29. juuni 2020. aasta otsuse kohtuasjas nr 71480 Telenor;
               
            
                  —
               
               
                  alternatiivse võimalusena tühistaks otsuse osaliselt, st seoses kahe või ühe vaidlustatud üksikrikkumisega; ning
               
            
                  —
               
               
                  alternatiivse võimalusena tühistaks otsuse osaliselt 2011. ja 2012. aasta puhul teenuseosutajate osas;
               
            
                  —
               
               
                  alternatiivse võimalusena tühistaks Üldkohtu täielikku pädevust teostades hagejatele määratud trahvi või vähendaks seda; ning
               
            
                  —
               
               
                  mõistaks EFTA järelevalveametilt välja hagejatele käesoleva menetlusega seoses tekkinud kohtukulud.
               
            
         Õiguslik ja faktiline taust ning hagi toetuseks esitatud väited
      
      
                  —
               
               
                  Telenor ASA on üleilmne telekommunikatsioonivõrgu operaator, kes osutab oma teenuseid Põhjamaades ja Aasias. Telenor Norge AS, mis tegutseb Norra telekommunikatsiooniteenuste turul, on tema tütarettevõtja. Otsuse kohaselt vastutavad Telenor ASA ja Telenor Norge AS kõnealuste trahvide eest solidaarselt (edaspidi koos „Telenor“ või „hageja“).
               
            
                  —
               
               
                  EFTA järelevalveamet võttis 29. juunil 2020 vastu otsuse juhtumi nr 71480 kohta (edaspidi „otsus“), milles järeldati, et Telenor on rikkunud EMP lepingu artiklit 54, kohaldades ebaõiglasi hindu, mis ei võimalda sama tõhusatel konkurentidel, kes tuginevad Norras hulgimüügitasandi juurdepääsu- ja kõne algatamise teenustele Telenori üldkasutatavas mobiiltelefonivõrgus, dubleerida kahjumit kandmata kodutarbijatele Norras Telenor Norge ASi osutatavaid eraldiseisvaid lairibamobiilsideteenuseid (MBB), sealhulgas riigisiseste rändlusteenuste operaatorite hulgihindu ettevõtjale Network Norway AS ajavahemikul 1. augustist 2008 kuni 31. augustini 2010, virtuaalse mobiilsidevõrgu operaatorite hulgihindu ettevõtjale Ventelo AS ajavahemikul 1. jaanuarist 2008 kuni 30. novembrini 2010 ja teenuseosutajate hulgihindu ajavahemikul 1. jaanuarist 2008 kuni 31. detsembrini 2012.
               
            
                  —
               
               
                  EFTA järelevalveamet määras Telenorile kolm eraldi trahvi kogusummas 111 951 000 eurot (32 562 000 eurot seoses Network Norway ASiga, 27 783 000 eurot seoses Venteloga ja 51 606 000 eurot seoses teenuseosutajatega) ning kohustas Telenori sellist tegevust kohe lõpetama, juhul, kui Telenor seda veel teinud ei ole. Lisaks kohustas EFTA järelevalveamet Telenori hoiduma sellise tegevuse kordamisest ning igasugusest tegevusest, millel on sama või samaväärne eesmärk või mõju.
               
            
                  —
               
               
                  Hageja arvates ei põhjendata otsuses, et EMP lepingu artikli 54 rikkumine oleks tuvastatud (vt artikkel 1).
               
            
                  —
               
               
                  Hageja märgib, et otsus algab jaeturu pretsedenditu ja ebaseadusliku määratlemisega, mida tema analüüs ei toeta. Ta väidab, et EFTA järelevalveamet lähtub oma marginaalide hindamisel ja mõjuanalüüsis ekslikult sellest liiga kitsast turust. Seetõttu ei suudetud mõista, kuidas turul tegelikult konkurents toimis. Trahvi hindamisel aga kasutas EFTA järelevalveamet ekspansiivset lähenemisviisi, võttes arvesse suuri hulgimüügikäibe summasid väljaspool seda turgu ja arvestades Telenori tulusid järgnevatel turgudel kolmekordselt. Hageja väidab, et see tõi kaasa täiesti ebaproportsionaalse trahvi, mis on vastuolus EFTA järelevalveameti enda suunistega.